
Summary:
							                           
Kultūrinių realijų pavadinimai sulaukia nemenko mokslininkų dėmesio, nes laikomi vienu sudėtingiausių vertėjams kylančių iššūkių. Nepaisant to, daugumoje darbų tiriamas kultūrinių realijų pavadinimų perteikimas kitakalbei auditorijai rašytiniuose tekstuose, o negausiuose audiovizualiniam diskursui skirtuose darbuose menkai atsižvelgiama į papildomus polisemiotinio teksto ribojimus. Vienas sudėtingiausių audiovizualinio vertimo būdų – dubliavimas dėl jam taikomos sinchronizacijos. Straipsnyje pateikiamas kultūrinių realijų pavadinimų vertimo modelis, skirtas būtent dubliuotiems kūriniams analizuoti. Taip pat aptariamas kultūrinių realijų koncepto kompleksiškumas, analizuojamos ir sisteminamos skirtingos kultūrinių realijų pavadinimų kategorizacijos, kultūrinių realijų pavadinimų vertimo taksonomijos. Darbe nagrinėjama dubliavimo kaip audiovizualinio vertimo būdo specifika, sinchronijos tipologija ir jų keliami iššūkiai kultūrinių realijų pavadinimų vertimui.

Abstract:
						                           
Culture-bound references receive considerable attention from translation scholars, as they are regarded as one of the most difficult challenges that translators face. However, most studies examine the transmission of culture-bound references to the target audience in literary texts, while research that would examine the translation of culture-bound references in audiovisual discourse involving additional constraints is somewhat limited. Dubbing is considered to be one of the most challenging modes of audiovisual translation, mainly due to the synchronization applied to it. This paper presents a model for the analysis of the translation of culture-bound references dedicated specifically to dubbing. The authors of the paper discuss the complexity of the concept of culture-bound references, their categorization and the taxonomies of their translation procedures. The article discusses the specifics of dubbing, the typology of synchronies applied in dubbing and restrictions posed by it on the translation of culture-bound references.



Keywords: audiovisual translation, dubbing, animation, culture-bound references.
                                









Įvadas



Kiekvienos tautos žodyne yra žodžių, kurie perteikia jos savitą kultūrinį identitetą. Šie žodžiai arba frazės apima įvairius kultūrinių realijų pavadinimus (KRP), kurie yra šio straipsnio tyrimo objektas. KRP dažnai neturi atitikmens kitos kalbos žodyne, todėl jų perteikimas iš originalo kalbos (OK) į vertimo kalbą (VK) yra laikomas vienu sudėtingiausių ir kelia daug iššūkių vertėjams (Ramière, 2006, p. 153; Chaume, 2012; p. 145; Ranzato, 2016, p. xiii). KRP vertimas grožinėje literatūroje išsamiai analizuotas lietuvių mokslininkų (Danytė, 2006; Kalėdaitė, Asijavičiūtė, 2005; Leonavičienė, 2014, Janavičienė, 2016; Valūnaitė, Oleškevičienė ir kt., 2018), tačiau audiovizualiniuose (AV) kūriniuose tiriamas gerokai mažiau. Lietuvoje kultūriniu aspektu analizuoti tik keli subtitruoti filmai (Judickaitė-Pašvenskienė, 2009; Horbačauskienė ir kt., 2016). O lietuviško dubliažo tyrėjai gilinosi į filmo ištraukų (Liubinienė, Beniušytė, 2014; Astrauskienė, 2016), dubliavimo recepcijos (Koverienė, Satkauskaitė, 2018), pragmatinių ir sociolingvistinių aspektų (Satkauskaitė, Alosevičienė, 2020; Satkauskaitė, Kuzmickienė, 2020), vieno sinchronijos tipo analizę (Koverienė, 2015) ir sinchronijos tipų analizę pasitelkus klausimyną (Huber, Kairys, 2021). Negausu ir užsienio darbų, kuriuose tiriami KRP dubliaže (Ramière, 2006; Antonini, 2009; Ranzato, 2014, 2016). Nors užsienio audiovizualinio vertimo (AVV) mokslininkai atlieka dubliuotų kūrinių KRP vertimo tyrimus, tačiau į sinchronizacijos keliamus suvaržymus jie neatsižvelgia, nors sinchronizacijos svarbai ir įtakai pritaria (Chaume, 2012, p. 66–80; 145–147; Ranzato, 2016, p. 43–44). Tai leidžia manyti, kad straipsnio tema yra aktuali, o Lietuvos kontekste – ir gana originali. Be to, naujai suformuotas ir su lietuviškai dubliuota medžiaga išbandytas KRP analizės modelis vėliau galėtų būti taikomas įvairių ne tik lietuviškai dubliuotų AV kūrinių analizei.

Šio straipsnio tikslas – suformuoti ir išsamiai aptarti teorinį kultūrinių realijų pavadinimų vertimo analizės modelį, skirtą dubliuotiems audiovizualiniams kūriniams tirti.

Tikslui įgyvendinti keliami uždaviniai: 1) apžvelgti ir kritiškai įvertinti KRP kategorizacijas ir suformuoti išsamią, susistemintą KRP klasifikaciją; 2) modelį papildyti KRP vertimo procedūrų taksonomija, kuri sudaroma siejant įvairių mokslininkų siūlomas vertimo procedūras; 3) į modelį įtraukti dubliavimo sinchronijos tipologiją, nes dubliavimui būdingi suvaržymai dėl sinchronizacijos, o į juos būtina atsižvelgti ir perteikiant KRP.

Kultūrinių realijų vertimas AV diskurse gerokai skiriasi nuo jų vertimo literatūriniuose tekstuose, nes AV tekstą sudaro keli persipinantys kodai, galintys apsunkinti vertimą, ypač tada, kai, perteikiant prasmę, lingvistinis kodas susipina su akustiniu ir vizualiu (Chaume, 2012, p. 145). Šiam tyrimui pasirinktas sudėtingiausias AVV būdas – dubliavimas (plačiau apie AVV būdų skirstymą žr. Kerevičienė, Astrauskienė, 2021). Pirmiausia aptariama KRP apibrėžtis, skirtingos KRP klasifikacijos ir vertimo procedūros, po to diskutuojama, kaip KRP vertimą veikia dubliavimo apribojimai.






1. Kultūrinių realijų pavadinimai



Kultūrinių realijų pavadinimus mokslininkai vadina įvairiai. Užsienio tyrėjų veikaluose esama tokių terminų kaip realia (Robinson, 1997), cultureme (Nord, 1997), cultural words (Newmark, 2003), culture-specific terms (Williams, 1990), culture-specific items (Aixelá, 1996; Davies, 2003), culture-specific concepts (Baker, 1992, 21), cultural foreign words (Nida, 2001), culture bound references (Pedersen, 2005; Chaume, 2012) ir kt.

Lietuvių autorių darbuose taip pat gausu skirtingų terminų: realijos (Mikutytė, 2005; Leonavičienė, 2014; Pažūsis 2014), žodžiai realijos (Armalytė, 1986), realijas reiškiantys žodžiai (Melnikienė, 2011), realijos pavadinimai (Maksvytytė, 2012, 2013), kultūrinės realijos (Petrulionė, 2013; Huber, Kairys, 2021), tautinės realijos (Kvašytė, 2010), atitikmenų (ekvivalentų) neturinti leksika (Melnikienė, 2011) ar beekvivalentė leksika (Kvašytė, 2010; Pažūsis, 2014).

KRP apibrėžties sudėtingumą bene išsamiausiai analizavo Jūratė Maksvytytė (2012 ir 2013). Būtent todėl formuojant modelį remiamasi šios mokslininkės siūlomomis lietuviškomis terminų apibrėžtimis. Pasak autorės, „realija yra vadinamas tikrovės objektas, reiškinys, situacija ar faktorius, dėl savo unikalumo ir/ ar laikmečio sąlygų būdingas vienai kultūrai ir yra svetimas (santykinai mažai ar visai nežinomas) kitai kultūrai“ (Maksvytytė, 2012, p. 54). O realijos pavadinimas aiškinamas kaip „vienai kultūrai būdingo elemento (objekto, reiškinio, situacijos ar faktoriaus) pavadinimas, kuris dėl savo unikalumo ir/ ar laikmečio charakteristikos neturi tiesioginio verbalizuoto atitikmens kitoje kalboje“ (Maksvytytė, 2012, p. 54). Siekiant labiau atskleisti realijų pavadinimų ryšį su kultūra ir norint išvengti realijos, kaip „realiai egzistuojančio, tikro daikto“ (LKŽ) suvokimo maišaties, modelyje prie abiejų terminų vartojamas terminas kultūra. Taigi, kultūrinės realijos sąvoka vartojama realiai egzistuojantiems objektams ar reiškiniams, būdingiems vienos ar kelių tautų, šalių ar regionų kultūroms, įvardyti, o kultūrinių realijų pavadinimai – juos žymintys žodžiai ir žodžių junginiai.






2. Kultūrinių realijų pavadinimų kategorizacija



Tam, kad būtų lengviau atpažinti KRP ir tirti jų vertimą, pravartu aptarti, kokios yra KRP kategorijos. Įvairių autorių išskiriamos KRP tipologijos pateiktos 1-oje lentelėje.




1 lentelė




Kultūrinių realijų pavadinimų tipologijos









	Peter Newmark   (1988)

	1. Ekologija (fauna, flora, geografija ir   kt. terminai).   2. Artefaktai (materialinės KR: maistas,   drabužiai, būstas, miestai, transporto priemonės).   3. Socialinė kultūros sfera (darbas,   laisvalaikis).   4. Organizacijos, papročiai, užsiėmimai   (politika, administracija, religija, istorija, menas).   5. Gestai ir įpročiai.



	Birgit   Nedergaard-Larsen (1993)

	1. Geografija (meteorologija (klimatas,   oras), geografija (kalnai, upės), kultūros geografija (miestai, regionai,   gatvės, keliai), biologija (fauna, flora).   2. Istorija (įvykiai (karai,   revoliucijos), žmonės (istoriniai asmenys), pastatai (paminklai, pilys).   3. Visuomenė (ekonomika, politika,   socialinės organizacijos (valdžia, policija, kalėjimas), socialinės sąlygos   (subkultūros, grupės, gyvenimo sąlygos), papročiai (šeimos santykiai, būstas,   mityba, transportas, apranga).   4. Kultūra (religija, švietimas, žiniasklaida,   laisvalaikis).



	Rachele   Antonini,   Delia Chiaro (2005)

	1. Vietovių pavadinimai.   2. Maistas ir gėrimai.   3. Su švietimu susijusios KR.   4. Matavimo vienetai.   5. Piniginiai vienetai.   6. Šventės.   7. Knygos, filmai ir TV.   8. Įžymybės ir personažai.    9. Nacionalinės sporto šakos ir   laisvalaikio praleidimo būdai.   10. Institucijos (teisiniai terminai ir   kt.).



	Jorge Díaz   Cintas,   Aline Remael (2007)

	1. Geografiniai KRP (geografiniai objektai   gyvūnų ir augalų rūšys).   2. Etnografiniai KRP (buitis, darbo, meno,   kultūros, kilmės bei matavimo vienetai).   3. Sociopolitiniai KRP (administracinis   teritorijų suskirstymas, institucijos ir jų funkcijos, sociokultūrinis   gyvenimas, karinė veikla).














Sudaryta straipsnio autorių.








Iš 1-oje lentelėje pateiktų klasifikacijų matyti, kad nemažai mokslininkų išskirtų KRP tipų yra vienodi arba labai panašūs. Taip pat verta pabrėžti, kad kai kurie KRP gali priklausyti ne vienam, o keliems tipams vienu metu. Todėl pateiktų tipologijų pagrindu nuspręsta parengti išsamią KRP klasifikaciją, ją papildant kai kuriais tipais.

Kaip ir kai kurių kitų autorių darbuose (Díaz Cintas, Remael, 2007), šiame straipsnyje taip pat išskiriami trys pagrindiniai kultūrinių realijų pavadinimų tipai: geografiniai KRP, etnografiniai KRP ir sociokultūriniai KRP. Kiekviename iš šių tipų išskiriami keli potipiai:




	1. 
						
Geografiniai KRP: a) geografiniai objektai, b) geografinės vietovės, c) administracinis suskirstymas, d) meteorologija, e) fauna ir f) flora.

	2. 
						
Etnografiniai KRP: a) buitis (šiam potipiui priklauso tokios sritys kaip maistas, gėrimai, apranga, apavas, aksesuarai, darbas, profesijos, darbo įrankiai, transportas, matavimo ir piniginiai vienetai), b) šventės, papročiai, ritualai, c) sportas, žaidimai, laisvalaikio leidimo būdai, d) religija, e) mitologija ir f) folkloras.

	3. 
						
Sociokultūriniai KRP: a) istorija, b) švietimas, c) menas ir kultūra (šiam potipiui priklauso tokios sritys kaip įžymybės, personažai, šokiai, muzika, dainos, atlikėjai, muzikos instrumentai, dailė, teatras ir kinas, intertekstualumas) ir d) visuomenė ir politika (jis apima titulus, kreipinius, laipsnius, luomus, etnonimus, politinę, karinę ir visuomeninę veiklą, asmenis ir institucijas, neologizmus ir svetimžodžius).





Kadangi konstruojamas analitinis modelis, skirtas dubliuotai AV produkcijai, o daugelyje šalių (kuriose tradiciškai daugiau subtitruojama arba taikomas užklotinis vertimas) daugiausia dubliuojama animacija, potipiai išskirti įvertinus įvairiausių animacinių filmų KRP
1
. Ši klasifikacija siūloma kaip viena sudedamųjų teorinio KRP vertimo modelio, skirto dubliažui, dalių. Toliau aptariamos KRP vertimo procedūros.






3. Kultūrinių realijų pavadinimų vertimo procedūros



Kadangi KRP kelia bene daugiausia sunkumų vertėjams, ne vienas mokslininkas aprašė galimus su skirtingomis kultūromis susijusių elementų perteikimo iš OK į VK būdus. Dėl apimties apribojimo 2-oje lentelėje pateikiamos tik žinomiausios KRP vertimo procedūrų taksonomijos nuo 2000 metų.




2 lentelė




Kultūrinių realijų pavadinimų vertimo procedūrų taksonomijos









	Eirlys E.   Davies (2003)

	1. Išsaugojimas   (formos arba turinio) 2. Pridėjimas (intratekstinis arba ekstratekstinis) 3.   Praleidimas 4. Globalizacija 5. Lokalizacija    6.   Transformacija 7. Sukūrimas



	Jan Pedersen   (2005)

	1. Oficialus   ekvivalentas 2. Išsaugojimas 3. Specifikacija (eksplikacija arba pridėjimas)   4. Pažodinis vertimas 5. Generalizacija 6. Substitucija (kultūrinė   substitucija arba perfrazavimas) 7. Praleidimas



	
Jorge Díaz   Cintas,   Aline Remael   (2007)

	1. Skolinys 2.   Kalkė 3. Eksplikacija 4. Substitucija 5. Transpozicija    6. Leksinis   atkūrimas 7. Kompensacija 8. Praleidimas 9. Pridėjimas



	Henrik Gottlieb   (2009)

	1. Išsaugojimas   2. Pažodinis vertimas 3. Specifikacija 4. Generalizacija 5. Substitucija 6.   Praleidimas



	Ritva   Leppihalme (2011)

	1. Tiesioginis   perkėlimas 2. Kalkė; 3. Kultūrinė adaptacija    4. Hiperonimas   5. Eksplikacija 6. Pridėjimas 7. Praleidimas



	Frederic Chaume   (2012)

	1. Pakartojimas   2. Ortografinė adaptacija 3. Pažodinis vertimas    4. Paaiškinimas   5. Kultūrinė adaptacija (dalinė adaptacija, absoliuti universalizacija,   kultūrinė substitucija) 6. Praleidimas 7. Sukūrimas



	Irene Ranzato   (2016)

	1. Skolinys 2.   Oficialus vertimas 3. Kalkė 4. Eksplikacija    5.   Generalizacija hiperonimu 6. Konkretizacija hiponimu 7. Substitucija 8.   Leksinis atkūrimas 9. Kompensacija 10. Eliminavimas    11. Kūrybiškas   pridėjimas














Sudaryta straipsnio autorių.








Iš 2-os lentelės matyti, kad skirtingi autoriai įvardija tokias pačias procedūras (pvz., išsaugojimas, praleidimas, substitucija, pažodinis vertimas), tokiam pačiam vertimo būdui įvardyti pasitelkia skirtingus terminus (pvz., praleidimą ir eliminavimą) arba tą patį terminą vartoja skirtingoms vertimo procedūroms įvardyti (pvz., E. E. Davies pridėjimu žymi KRP išplėstinį paaiškinimą, o I. Ranzato kūrybišku pridėjimu – papildomo KRP įtraukimą į vertimo tekstą).

Susisteminus visas taksonomijas ir eliminavus persidengiančius būdus, konstruojama KRP vertimo taksonomija. Iš pradžių buvo susistemintos ir išskirtos devynios procedūros. Jos patikrintos empirinės medžiagos duomenimis, t. y. išskirtos KRP iš vieno animacinio filmo Karalienės korgis (2019) (iš viso 475) ir nustatytos jų vertimo procedūros. Analizė (kurią planuojama išsamiau aptarti kitoje publikacijoje) parodė, kad KRP vertimo procedūrų klasifikaciją tikslinga papildyti transformacijos procedūra, kurią, beje, siūlo ir kai kurie kiti autoriai. Taigi išskirta dešimt vertimo procedūrų. Jos aptariamos išdėstant nuo labiausiai svetinančios iki labiausiai savinančios:




	1. 
						
Perkėlimas. Tai „tam tikrų originalo kalbos elementų perkėlimas į vertimo tekstą. Vertimo studijų literatūroje jis dar vadinamas skolinimu“ (Pažūsis ir kt., 2014, p. 86). Ši procedūra apima ir visiškai neadaptuotų KRP perkėlimą (pvz., Numero uno for me! → Man numero uno

2
), ir fonetiškai, grafiškai ar morfologiškai adaptuotus KPR (pvz., Philip → Filipas).

	2. 
						
Eksplikavimas. Tai tokia vertimo procedūra, kai vertėjas prideda prie KRP papildomos informacijos, paaiškindamas ją išsamiau (pvz., I want to go back to Buckingham P! → Aš noriu grįžti atgal į Bekingemo rūmus). I. Ranzato (2016, p. 87) teigia, kad dažnai tai būna skolinys, kuris yra papildomas pridėtine informacija. E. E. Davies (2003, p. 78) mini, kad vertėjams būtina gerai išmanyti tikslinės auditorijos žinių lygį, kad įvertintų, kokia informacija tikslingiausia papildyti KRP VK. Reikėtų pabrėžti, kad E. E. Davies vartoja pridėjimo terminą, kuris šiuo atveju tikslingai pakeistas eksplikacija siekiant išvengti vertimo procedūrų sumaišties.

	3. 
						
Generalizavimas. Tai vertimo procedūra, kai vertėjas pateikia bendresnį KRP variantą, dažniausiai hiperonimą (Ranzato, 2016, p. 89). Ši procedūra prilygsta E. E. Davies (2003, p. 83) aptartai globalizacijos procedūrai, kai KRP yra neutralizuojamas arba generalizuojamas (pvz., Good morning, Ginger, do you have room for another guest? → Labas rytas, kolega, rasi vietos naujam svečiui?).

	4. 
						
Konkretizavimas. Tai atvirkštinė generalizacijai procedūra, kai vertėjas pateikia konkretesnį KRP (dažniausiai hiponimą) vertimo kalba (pvz., Bring me back to Buckingham Palace in the Bentley → Vežkite mane į Bekingemo rūmus savo karališku bentliu).

	5. 
						
Eliminavimas. Kai kurie mokslininkai nelaiko eliminavimo vertimo procedūra, nes šiuo atveju OK esantis KRP neverčiamas, o visiškai išnyksta iš VK (Ranzato, 2016, p. 94) (pvz., Would you prefer the wedding at St. Paul’s or Westminster Abbey? → Kur norėtum susituokti? Gal Švento Pauliaus katedroje?). Autorė taip pat teigia, kad ši procedūra prilygsta kitų mokslininkų naudojamai perfrazavimo procedūrai, kai KRP yra perteikiamas kitais žodžiais, kuriuose nėra KRP (p. 94).

	6. 
						
 Kultūrinis adaptavimas. Taikant šią procedūrą tikslinei auditorijai nežinoma, todėl egzotiška, keista ir nesuprantama KR kiek priartinama prie tikslinės kultūros ir OK esantis KRP pakeičiamas VK kultūrai artimesniu KRP (Chaume, 2012, p. 145) (pvz., And I’m Napoleon, Emperor of France and this is Katniss Everdean from the Hunger Games → Tada aš Napoleonas, Prancūzijos imperatorius. O čia – Džonis Depas iš Karibų piratų).

	7. 
						
Transformacija. Pasitelkus šią vertimo procedūrą, KRP originalo kalba modifikuojamas arba visiškai pakeičiamas kitokiu KRP vertimo kalba (pvz., You been at the brandy again, Margaret? → Margarita, tu ką vėl konjako prisiuostei?). Kartais vertėjas gali nuspręsti transformuoti KRP manydamas, kad tikslinė auditorija nepakankamai lanksti, tolerantiška ar linkusi gilintis į neaiškumus (Davies, 2003, p. 86). Ši procedūra tinka ir animacijai, kurios tikslinė auditorija – vaikai.

	8. 
						
Leksinis atkūrimas. Ši vertimo procedūra pasitelkiama tada, kai OK pavartojamas neologizmas ir VK taip pat perteikiamas neologizmu, kurio iki šiol nebuvo VK (Díaz Cintas, Remael, 2007, p. 206) (pvz., Her elizabetness → Jos elžbietenybe).

	9. 
						
Kompensavimas. Ši procedūra taikoma tada, kai vertėjas eliminuoja tam tikrą OK KRP ir, norėdamas kompensuoti praradimą, įtraukia papildomą KRP į tą patį ar artimiausią sakinį (pvz., Horrible, it’s just so horrible to think of what the foxes did to him. Even so, I would do no less for you, Philip. → Siaubinga pagalvoti, ką jam padarė lapės, Filipai. Tą patį padaryčiau ir dėl tavęs). Šiuo bruožu kompensavimas skiriasi nuo pridėjimo.

	10. 
						
Pridėjimas. Šiuo atveju vertėjas prideda KRP, kurio nebuvo OK tekste (pvz., I can’t help it! → Popiežius mūsų laukia, Čarli). Dubliavimo atveju šia procedūra dažnai siekiama VK suteikti daugiau linksmumo, įterpti tikslinei auditorijai artimesnių KRP.





KRP vertimo procedūros pasirinkimą lemia KRP sudėtingumas, jo atitikmens VK buvimas, tikslinė auditorija ir vertimo būdas, galintis apriboti vertėjo pasirinkimą arba padėti apsispręsti, kokia procedūra būtų palankiausia. Kadangi pasirinktas vienas iš daugiausia apribojimų turintis vertimo būdas dubliavimas, jis aptartinas išsamiau.






4. Dubliavimo kokybės standartai ir sinchronizacija



Dubliavimas yra toks AVV būdas, kai AV kūrinio OK fonograma visiškai pakeičiama VK fonograma. Tai reiškia, kad lietuviškai dubliuoto AV kūrinio žiūrovai negirdi originalių dialogų, tačiau skambanti muzika (išskyrus dainas, kurios gali būti verčiamos į lietuvių k.) ir specialieji garso efektai lieka nepakitę. Viena vertus, dėl eliminuotų OK dialogų vertėjui atsiranda daugiau laisvės verčiant KRP, juk galima juos pakeisti arba visai panaikinti ir žiūrovas to net nepastebės. Kita vertus, vertimo dubliažui procesas yra itin sudėtingas. R. Mayoral su bendraautoriais (Mayoral ir kt., 1988, p. 364) sudarytoje klasifikacijoje dubliavimui būdinga daugiausia apribojimų (0–5 balų skalėje vertinamas 4–5). Šie iššūkiai susiję su sinchronijos tipais, kurie gerokai apsunkina ir KRP vertimą.

Ryškiausia dubliavimo ypatybė ir vienas svarbiausių kokybinių reikalavimų – sinchronizacija. Teorinius dubliavimo pagrindus 1976 m. aptarė I. Fodoras, pirmasis išskyręs tris sinchronijos tipus – fonetinę, personažo ir turinio, ir pirmąją išanalizavęs itin detaliai. Domėtasi C. Whitman-Linsen (1992) pasiūlyta bene smulkiausia sinchronijos tipologija. Paminėtina H. Gottliebo (2008) klasifikacija, kurioje be kitų išskirta intonacinio skiemens sinchronija, ypač svarbi tada, kai veikėjai taria frazes stambiame plane.




3 lentelė




Dubliavimui taikomi sinchronijos tipai









	

Fodor (1976)


	Fonetinė
	Personažo
	Turinio



	

Whit­man-Linsen   (1992)


	Vizuali / optinė      sinchronija
	Audio / akustinė
	Turinio



	Lūpų    sinchronija
	Skiemens ir   izochronija
	Kinetinė
	Kultūrinės   detalės
	Akcentai,   dialektai
	Prozodinė
	Išskirtinis   balso tipas
	Paralingvistinė



	

Gottlieb (2008)


	Abilūpinė
	Visiška lūpų
	Skiemens
	Intona- cinio   skiemens (nucleus)
	Pasa­kymo
	Balso
	
	



	


Chaume
(2004

; 2012)

	Fonetinė    (lūpų)
	Izochronija
	Kinetinė
	– (Personažo)
	– (Turinio)



	
	
	
	
	
	
	
	
	
	
	
	














Sudaryta straipsnio autorių.








3-ioje lentelėje pateiktos tik kelios žinomiausios klasifikacijos, tačiau ir iš jų matyti, kad sinchronijos tipologija įvairuoja. Vis dėlto ilgainiui nusistovėjo F. Chaume (2004; 2012, p. 43–45; 2020, p. 111–113) išskirti trys svarbiausi dubliavimo sinchronijos tipai, kuriais remiasi dauguma AVV tyrėjų (pvz., Ranzato, 2016, p. 44; Spiteri Miggiani, 2019, p. 29; Bosseaux, 2019, p. 50; Minutella, 2021, p. 4):




	1. 
						
Fonetinė arba lūpų sinchronija – pasakymų vertimo kalbos ir ekrane matomų veikėjų artikuliacinių judesių atitiktis. Lūpų sinchronijos analizei aktualus terminas vizema. Pasak I. Koverienės (2015, p. 42), tai yra „bet kurio kalbos garso vizualinė raiška“. Analizuojant anglų kalba sukurtų AV kūrinių lietuvišką dubliažą, pravartu pasiremti mokslininkės sudaryta (2015, p. 144) šešių pagrindinių vizemų klasifikacija.

	2. 
						
Izochronija – OK ir VK pasakymų trukmės ir pauzių atitiktis. Tiek fonetinė sinchronija, tiek izochronija reikšminga stambiu ar vidutiniu planu iš priekio ar iš šono rodomų veikėjų pasakymams, kai matyti veikėjų lūpos.

	3. 
						
Kinetinė sinchronija – VK pasakymų ir ekrane matomų veikėjų gestų atitiktis.





F. Chaume visuose savo darbuose (pvz., 2004, p. 44; 2012, p. 69; 2020, p. 103) mini ir I. Fodoro išskirtas personažo bei turinio sinchronijas, tačiau visada pabrėžia, kad jų nelaiko „tikrais“ sinchronijos tipais. Jo manymu, vertimo teksto dermė su kitais kodais, pvz., vaizdais ir muzika, yra ne turinio sinchronija (kaip apibrėžia Mayoral ir kt., 1988, p. 359), o koherencija. O personažo sinchronijai vertėjas ar adaptuotojas įtakos neturi, nes šis aspektas labiau susijęs su dubliažo režisieriaus ir aktorių darbu (Chaume, 2012, p. 70). Vis dėlto dubliuoto kūrinio kokybei personažo sinchronija, t. y. veikėjo išvaizdos, balso ir sakomų žodžių dermė ne mažiau reikšminga už kitus sinchronijos tipus. Ją išsamiai tiria ir Ch. Bosseaux (2015), išskirdama balso aukštį, garsumą ir tempą. Manytina, kad personažo sinchronija aktuali ir KRP vertimui dubliuotuose filmuose: tikslinei kultūrai nebūdinga personažo išvaizda ir balso ypatybės galėtų paskatinti pasirinkti labiau svetinančias vertimo procedūras.

Kalbėdamas apie veiksnius, turinčius įtakos dubliavimo kokybei, F. Chaume (2020, p. 110) sinchronijas priskiria prie formaliųjų reikalavimų. Jis atskirai įvardija ir sociokultūrinius apribojimus, susijusius su originalo ir tikslinės kultūros skirtumais, pirmiausia – kultūrines realijas. Be formaliųjų ir sociokultūrinių, mokslininkas išskiria dar kelis apribojimų tipus, svarbius kokybiškam dubliažui:




	
profesiniai, susiję su darbo sąlygomis ir pačiu užsakymu (pvz., laikas, atlygis, cenzūra, įvairūs užsakovo ar dubliuojančios įmonės nurodymai);



	
lingvistiniai (kalbos registras, dialektai ir kiti kalbiniai variantai);



	
semiotiniai arba ikoniniai, t. y. multimodalinė koherencija, kitaip tariant, – kalbos, vaizdų ir kitų semiotinių kodų dermė (Chaume, 2020, p. 110).







Į šiuos reikalavimus svarbu atsižvelgti verčiant ir pritaikant tekstą dubliažui, taip pat perteikiant KRP.






5. Kultūrinių realijų pavadinimų vertimas dubliažui: analizės modelis



Aptarti aspektai, siūlomos apibrėžtys ir klasifikacijos sujungtos į modelį, apimantį keturis pagrindinius tyrimo etapus ir juose taikomus įrankius (1 pav.).

1 pav.



Kultūrinių realijų pavadinimų analizės modelis. Sudaryta straipsnio autorių.
















Pirmas etapas – KRP atranka. Pasitelkus KRP definiciją, KRP atskirai atrenkami iš filmo originalo ir iš vertimo. Vertimo tekstas aktualus dėl jame galimų papildomai pridėtų KRP. Žinoma, patogiau ir greičiau dirbti su filmo skriptu, tačiau būtina jį lyginti su filmu, nes scenarijus dažnai sutrumpinamas ar, atvirkščiai, papildomas. Taip pat svarbu atsižvelgti ne tik į lietuviško vertimo dubliažui tekstą, bet ir į filmą, nes dubliavimo proceso metu gali būti atliekamos įvairios korekcijos. Šiame etape tikslinga sudaryti ne pavienių KRP sąrašą, o sakinių, kuriuose jie pavartoti, nes jų prireiks tolesniuose tyrimo etapuose.


Antras etapas – KRP kategorizavimas. Pirmuoju etapu atrinkti OK KRP klasifikuojami pagal anksčiau pateiktus ir 1 pav. išvardytus tris pagrindinius tipus su potipiais. Šiame etape pasakymai, kuriuose minimi KRP, aktualūs nebent dėl konteksto. Dėl tos pačios priežasties reikšminga ir vaizdu perteikiama informacija. Galima tirti ir kaip keičiasi OK KRP tipai juos verčiant į VK, pravartu įvertinti ir tai, kokių tipų KRP (kurių visai nebuvo OK) buvo pridėti VK.


Trečias etapas – KRP vertimo procedūrų nustatymas. Šiam etapui būtini OK ir VK pasakymai, kuriuose pavartoti KRP, kad būtų galima nustatyti, kokia procedūra taikyta jiems išversti. Pasitelkus dešimt vertimo procedūrų, lyginami OK ir VK pasakymai, kuriuose pavartotos KRP.


Ketvirtas etapas – dubliavimo sinchronijos įvertinimas KRP vertimo procedūrų pasirinkimui. Palyginti su antruoju ir trečiuoju etapais, kurių rezultatus tikslinga apibendrinti kiekybiškai, t. y. pateikti lenteles ar diagramas, kuriose būtų nurodytas KRP kategorijų ir vertimo procedūrų pasiskirstymas, ketvirtasis etapas – išskirtinai kokybinis tyrimas. Jo metu įvertinama ne tik tai, ar kalbantis veikėjas rodomas ekrane, bet ir tai, kokiu kinematografiniu planu, kaip gerai matyti jo lūpos, kokia lūpų padėtis tariant KRP. Be to, svarbu įvertinti veikėjų išvaizdą, būdą, kalbėjimo tempą, gestus, kitus rodomus objektus ir papildomus veiksnius, nuo kurių priklauso dubliavimo kokybė. Dėl šių priežasčių tikėtina, kad, pasirinkus analizuoti visą pilnametražį filmą, bus itin sudėtinga išsamiai išanalizuoti dubliavimo sinchronijos poveikį kiekvieno KRP pasirinkimui, nebent pasirinktame filme KRP nebus gausu. Kita vertus, pasakymams, kuriuos veikėjai sako už kadro ar tolimame plane, izochronija ir lūpų sinchronija nėra reikšmingos. Taigi, išsamiai išnagrinėti vertėtų tik tuos pasakymus, kuriems minėti sinchronijos tipai yra aktualūs.






Išvados 






	1. 
						Kultūrinių realijų pavadinimų vertimo dubliuotuose kūriniuose analizei gali būti taikomas keturių etapų modelis: pirmiausia iš AV kūrinio originalo ir vertimo atrenkami KRP, tada klasifikuojami pagal tipus, po to nustatoma KRP vertimo procedūra, galiausiai įvertinama, kokį poveikį procedūros pasirinkimui turi dubliavimo apribojimai, ypač sinchronizacija.

	2. 
						Susisteminus ir papildžius įvairių autorių taksonomijas, KRP klasifikavimui siūlomi trys tipai su potipiais: 1) geografiniai KRP: geografiniai objektai, geografinės vietovės, administracinis suskirstymas, meteorologija, fauna ir flora; 2) etnografiniai KRP: buitis, šventės, papročiai, ritualai, sportas, žaidimai, laisvalaikio leidimo būdai, religija, mitologija, folkloras; 3) sociokultūriniai KRP: istorija, švietimas, menas ir kultūra, visuomenė ir politika.

	3. 
						Tikėtasi, kad KRP vertimo procedūroms nustatyti pakaktų bendresnės klasifikacijos. Tačiau bandomasis vieno filmo tyrimas parodė, kad tiksliausia KRP nustatyti pasitelkus dešimt procedūrų: perkėlimą, eksplikavimą, generalizavimą, konkretizavimą, eliminavimą, kultūrinį adaptavimą, transformavimą, leksinį atkūrimą, kompensavimą ir pridėjimą.

	4. 
						Atliekant KRP procedūrų dubliuotuose AV kūriniuose kokybinę analizę, svarbu įvertinti izochroniją, fonetinę ir kinetinę sinchroniją ypač tose ištraukose, kuriose kalbėtojai matyti stambiu ar vidutiniu planu.

Literatūra


AV: audiovizualinis




AVV: audiovizualinis vertimas




KRP: kultūrinės realijos pavadinimas




OK: originalo kalba




VK: vertimo kalba






Notes

1 Autorė J. Astrauskienė peržiūrėjo ir įvertino KRP tipus dvidešimtyje 2004–2021 m. sukurtų animacinių filmų.

2 Šis ir kiti pavyzdžiai yra iš animacinio filmo Karalienės korgis (2019).

